amanoisuno/poetBack huggingface dataset:
送僧歸北岩寺 黃滔 
北岩泉石清，本自高僧住。新松五十年，藤蘿成古樹。題詩昔佳士，清風二林喻。上智失扣關，多被浮名誤。蓮扃壓月澗，空美黃金布。江翻島嶼沈，木落樓臺露。伊餘東還際，每起煙霞慕。旋為儉府招，未得窮野步。西軒白雲閣，師辭洞庭寓。越城今送歸，心到焚香處。
寓言 黃滔 
流年五十前，朝朝倚少年。流年五十後，日日侵皓首。非通非介人，誰論四十九。賢哉蘧伯玉，清風獨不朽。
長安書事 黃滔 
終不離青山，誰道雲無心。卻是白雲士，有時出中林。昨日擎紫泥，明日要黃金。炎夏群木死，北海驚波深。伏蒲無一言，草疏賀德音。
賈客 黃滔 
大舟有深利，滄海無淺波。利深波也深，君意竟如何。鯨鯢齒上路，何如少經過。
寄友人 黃滔 
君愛桃李花，桃李花易飄。妾憐松柏色，松柏色難凋。當年識君初，指期非一朝。今辰見君意，日暮何蕭條。入門有勢利，孰能無囂囂。
落花 黃滔 
落花辭高樹，最是愁人處。一一旋成泥，日暮有風雨。不如沙上蓬，根斷隨長風。飄然與道俱，無情任西東。
寄徐正字夤 黃滔 
八月月如冰，登樓見姑射。美人隔千里，相思無羽駕。紅蘭裛露衰，誰以流光訝。何當詩一句，同吟祝玄化。
秋夕貧居 黃滔 
聽歌桂席闌，下馬槐煙裏。豪門腐粱肉，窮巷思糠秕。孤燈照獨吟，半壁秋花死。遲明亦如晦，雞唱徒為爾。
書懷寄友人 黃滔 
此生如孤燈，素心挑易盡。不及如頑石，非與磨礱近。常思揚子雲，五藏曾離身。寂寞一生中，千載空清芬。
閨怨 黃滔 
妾家五嶺南，君戍三城北。雁來雖有書，衡陽越不得。別久情易料，豈在窺翰墨。塞上無煙花，寧思妾顏色。
喜翁文堯員外病起 黃滔 
衛玠羊車懸，長卿駟馬姿。天嫌太端正，神乃減風儀。飲冰俾消渴，斷穀皆清羸。越僧誇艾炷，秦女隔花枝。自能論苦器，不假求良醫。驚殺漳濱鬼，錯與劉生隨。昨日已如虎，今朝謁荀池。揚鞭入王門，四面人熙熙。青桂任霜霰，尺璧無瑕疵。回塵卻惆悵，歸闕難遲遲。
寄鄭縣李侍禦 黃滔 
古縣新煙火，東西入客詩。靜長如假日，貧更甚閒時。僧借松蘿住，人將雨雪期。三年一官罷，岳石看成碑。
上李補闕 黃滔 
十洲非暫別，龍尾肯慵登。諫草封山藥，朝衣施衲僧。月留江客待，句曆釣船征。終恐林棲去，餐霞葉上升。
送李山人往湘中 黃滔 
漢渚往湘川，乘流入遠天。新秋無岸水，明月有琴船。露坐應通曉，萍居恐來年。嶽峰千萬仞，知上嘯猿巔。
書崔少府居 黃滔 
魯史蜀琴旁，陶然舉一觴。夕陽明島嶼，秋水淺池塘。世亂憐官替，家貧值歲荒。前峰亦曾宿，知有辟寒方。
敷水盧校書 黃滔 
九霄無詔下，何事近清塵。宅帶松蘿僻，日唯猿鳥親。吟高仙掌月，期有洞庭人。莫問煙霞句，懸知見嶽神。
寄漢上友人 黃滔 
襄漢多清景，東遊已不能。蒹葭照流水，風雨撲孤燈。獻賦聞新雁，思山見去僧。知君北來日，惆悵亦難勝。
貽林鐸 黃滔 
終被春闈屈，低回至白頭。寄家僧許嶽，釣浦雨移洲。戰士曾憐善，豪門不信愁。王孫草還綠，何處擬羈遊。
書懷 黃滔 
退耕逢歉歲，逐貢愧行朝。道在愁雖淺，吟勞鬢欲凋。破村虹入井，孤館客投魈。誰怕秋風起，聽蟬度渭橋。
送陳明府歸衡陽 黃滔 
雛鶴兼留下，單車出柳煙。三年兩殊考，一日數離筵。久別湖波綠，相思嶽月圓。翠蘿曾隱處，定恐卻求仙。
秋辭江南 黃滔 
灞陵橋上路，難負一年期。積雨鴻來夜，重江客去時。勞生多故疾，漸老少新知。惆悵都堂內，無門雪滯遺。
入關旅次言懷 黃滔 
寸心唯自切，上國與誰期。月晦時風雨，秋深日別離。便休終未肯，已苦不能疑。獨愧商山路，千年四皓祠。
貽李山人 黃滔 
野步愛江濱，江僧得見頻。新文無古集，往事有清塵。松竹寒時雨，池塘勝處春。定應雲雨內，陶謝是前身。
寄邊上從事 黃滔 
斜日下孤城，長吟出點兵。羽書和客卷，邊思雜詩情。朔雪定鴻翼，西風嚴角聲。吟餘多獨坐，沙月對樓生。
題東林寺元佑上人院 黃滔 
廬阜東林寺，良遊恥未曾。半生隨計吏，一日對禪僧。泉遠攜茶看，峰高結伴登。迷津出門是，子細問三乘。
送陳樵下第東歸 黃滔 
青山烹茗石，滄海寄家船。雖得重吟曆，終難任意眠。砧疏連寺柳，風爽徹城泉。送目紅蕉外，來期已杳然。
寄陳磻隱居 黃滔 
道經前輩許，名拔後時喧。虛左中興榜，無先北海尊。新文漢氏史，別墅謝公村。須到三征處，堂堂謁帝閽。
寄林寬 黃滔 
相知四十年，故國與長安。俱喜今辰在，休論往歲難。海鳴秋日黑，山直夏風寒。終始前儒道，升沈盡一般。
退居 黃滔 
老歸江上村，孤寂欲何言。世亂時人物，家貧後子孫。青山寒帶雨，古木夜啼猿。惆悵西川舉，戎裝度劍門。
送友人邊游 黃滔 
銜杯國門外，分手見殘陽。何日還南越，今朝往北荒。砂城經雨壞，虜騎入秋狂。親詠關山月，歸吟鬢的霜。
下第出京 黃滔 
還失禮官求，花時出雍州。一生為遠客，幾處未曾遊。故疾江南雨，單衣薊北秋。茫茫數年事，今日淚俱流。
游東林寺 黃滔 
平生愛山水，下馬虎溪時。已到終嫌晚，重遊預作期。寺寒三伏雨，松偃數朝枝。翻譯如曾見，白蓮開舊池。
贈懷光上人 黃滔 
謝城還擁入，師以接人勞。過午休齋慣，離經吐論高。頂寒拳素發，珠銳走紅絛。終憶泉山寺，聽猿看海濤。
憶廬山舊游 黃滔 
前年入廬嶽，數宿在靈溪。殘燭松堂掩，孤峰月狖啼。平生為客老，勝境失雲棲。縱有重游日，煙霞會恐迷。
別友人 黃滔 
莫恨東牆下，頻傷命不通。苦心如有感，他日自推公。雨夜扁舟發，花時別酒空。越山煙翠在，終愧臥雲翁。
陳侍禦新居 黃滔 
幕客開新第，詞人遍有詩。山憐九仙近，石買太湖奇。樹勢想高日，地形誇得時。自然成避俗，休與白雲期。
寄從兄璞 黃滔 
縱征終不起，相與避煙塵。待到中興日，同看上國春。新詩說人盡，舊宅落花頻。移覓深山住，啼猿作四鄰。
寄李校書游簡寂觀 黃滔 
古觀雲溪上，孤懷永夜中。梧桐四更雨，山水一庭風。詩得如何句，仙游最勝宮。卻愁逢羽客，相與入煙空。
寄友人山居 黃滔 
斷嶠滄江上，相思恨阻尋。高齋秋不掩，幾夜月當吟。落石有泉滴，盈庭無樹陰。茫茫名利內，何以拂塵襟。
上刑部盧員外 黃滔 
誰識在官意，開門樹色間。尋幽頻宿寺，乞假擬歸山。半白侵吟鬢，微紅見藥顏。不知琴月夜，幾客得同閑。
送友人游邊 黃滔 
虜酒不能濃，縱傾愁亦重。關河初落日，霜雪下窮冬。野燒枯蓬旋，沙風匹馬沖。薊門無易過，千里斷人蹤。
和友人酬寄 黃滔 
新發煙霞詠，高人得以傳。吟銷松際雨，冷咽石間泉。大國兵戈日，故鄉饑饉年。相逢江海上，寧免一潸然。
下第 黃滔 
昨夜孤燈下，闌幹泣數行。辭家從早歲，落第在初場。青草湖田改，單車客路忙。何人立功業，新命到封王。
過商山 黃滔 
燕雁一來後，人人盡到關。如何沖臘雪，獨自過商山。羸馬高坡下，哀猿絕壁間。此心無處說，鬢向少年斑。
旅懷 黃滔 
蕭颯聞風葉，驚時不自堪。宦名中夜切，人事長年諳。古畫僧留與，新知客遇談。鄉心隨去雁，一一到江南。
冬暮山舍喜標上人見訪 黃滔 
寂寞三冬杪，深居業盡拋。徑鬆開雪後，砌竹忽僧敲。茗汲冰銷溜，爐燒鵲去巢。共談慵僻意，微日下林梢。
關中言懷 黃滔 
三秦五嶺意，不得不依然。跡寓枯槐曲，業蕪芳草川。花當落第眼，雨暗出城天。層閣浮雲外，何人動管弦。
題友人山居 黃滔 
到君棲跡所，竹徑與衡門。亦在乾坤內，獨無塵俗喧。新泉浮石蘚，崩壁露松根。更說尋僧處，孤峰上嘯猿。
寄敷水盧校書 黃滔 
諫省垂清論，仙曹豈久臨。雖專良史業，未畏直臣心。路入丹霄近，家藏華嶽深。還如韓吏部，誰不望知音。
贈明州霍員外 黃滔 
惠化如施雨，鄰州亦可依。正衙無吏近，高會覺人稀。海日旗邊出，沙禽角外歸。四明多隱客，閑約到岩扉。
題友人山齋 黃滔 
疏竹漏斜暉，庭間陰複遺。句成苔石茗，吟弄雪窗棋。沙草泉經澀，林齋客集遲。西風虛見逼，未擬問京師。
書事 黃滔 
望歲心空切，耕夫盡把弓。千家數人在，一稅十年空。沒陣風沙黑，燒城水陸紅。飛章奏西蜀，明詔與殊功。
題山居逸人 黃滔 
十畝餘蘆葦，新秋看雪霜。世人誰到此，塵念自應忘。斜日風收釣，深秋雨信梁。不知雙闕下，何以謂軒裳。
題鄭山人居 黃滔 
履跡遍莓苔，幽枝間藥裁。枯杉擎雪朵，破牖觸風開。泉自孤峰落，人從諸洞來。終期宿清夜，斟茗說天臺。
秋晚山居 黃滔 
爽氣遍搜空，難堪倚望中。孤煙愁落日，高木病西風。山寂樵聲出，露涼蟬思窮。此時塵外事，幽默幾人同。
游山 黃滔 
洞門穿瀑布，塵世豈能通。曾有遊山客，來逢采藥翁。異花尋複失，幽徑躡還窮。擬作經宵計，風雷立滿空。
題王侍禦宅內亭子 黃滔 
俗間塵外境，郭內宅中亭。或有人家創，還無蓮幕馨。石曾湖岸見，琴誤岳樓聽。來客頻頻說，終須作畫屏。
題道成上人院 黃滔 
花宮城郭內，師住亦清涼。何必天臺寺，幽禪瀑布房。簟舒湘竹滑，茗煮蜀芽香。更看道高處，君侯題翠梁。
貧居冬杪 黃滔 
數塞未求通，吾非學養蒙。窮居歲杪雨，孤坐夜深風。年長慚昭代，才微辱至公。還愁把春酒，雙淚汙杯中。
貽張蠙 黃滔 
夢思非一日，攜手卻淒涼。詩見江南雹，遊經塞北霜。驅車先五漏，把菊後重陽。惆悵天邊桂，誰教歲歲香。
晚春關中 黃滔 
忍曆通莊出，東風舞酒旗。百花無看處，三月到殘時。游塞聞兵起，還吳值歲饑。定唯荒寺裏，坐與噪蟬期。
河梁 黃滔 
五原人走馬，昨夜到京師。繡戶新夫婦，河梁生別離。隴花開不豔，羌笛靜猶悲。惆悵良哉輔，鏘鏘立鳳池。
送翁拾遺 黃滔 
還家俄赴闕，別思肯淒淒。山坐軺車看，詩持諫筆題。天開中國大，地設四維低。拜舞吾君後，青雲更有梯。
逢友人 黃滔 
彼此若飄蓬，二年何所從。帝都秋未入，江館夜相逢。瘴嶺行沖夏，邊沙住隔冬。旅愁論未盡，古寺扣晨鐘。
寄湘中鄭明府 黃滔 
縣與白雲連，滄洲況縣前。岳僧同夜坐，江月看秋圓。琴拂莎庭石，茶擔乳洞泉。莫耽雲水興，疲俗待君痊。
寄少常盧同年 黃滔 
官拜少常休，青緺換鹿裘狂歌離樂府，醉夢到瀛洲。古器岩耕得，神方客謎留。清溪莫沈釣，王者或畋遊。
傷翁外甥 黃滔 
江頭去時路，歸客幾紛紛。獨在異鄉歿，若為慈母聞。青春成大夜，新雨壞孤墳。應作芝蘭出，泉台月桂分。
東山之遊未遂漸逼行期作四十字奉寄翁文堯員外 黃滔 
軺車難久駐，須到別離時。北闕定歸去，東山空作期。綠苔勞掃徑，丹鳳欲銜詞。楊柳開帆岸，今朝淚已垂。